Priozersk

Priozersk (russisk: Приозерск, svensk: Kexholm, finsk: Käkisalmi) er en by i Leningrad oblast i Russland. Den ligger ved innsjøen Ladogas sørvestre bredd, lengst nord på Det karelske nes, ved munningen av den nordlige grenen av elva Vuoksen. Ved folketellingen i 2021 hadde byen drøyt 18 000 innbyggere.

Historie
Byen er vokst opp rundt Korela festning (på russisk også Korelogorod), som trolig ble anlagt av karelerne, og som senere har vært under både svensk og russisk kontroll.

Det svenske stedsnavnet Kexholm ser ut til å være en omfortolking av det finske navnet Käkisalmi, som betyr «Gjøksund». Gammelsvenske skrivemåter som Kiækensholm og Kekesholm kan tyde på at førsteleddet ble omfortolket til svensk käke, «kjeve».

Skattebøker fra Republikken Novgorod fra år 1500 lister 183 hus i Korela med en estimert befolkning på 1500-2000.

Svenskene erobret Korela to ganger, først i 1580 under den nordiske tjuefemårskrigen, senere i 1611 under den ingermanlandske krigen. Festningsbyen ble sete for Kexholms län etter freden i Stolbovo i 1617.

Russland sikret seg området under den store nordiske krig, men byens svenske navn ble imidlertid bevart, som Keksgolm (russisk: Кексгольм). Men kriger og ødeleggende branner i 1300, 1580, 1634 og 1679 hadde gjort innhugg i den sivile befolkningen. Da byen fikk sin første rettsbygning i 1800 var befolkningen bare på 400. 

I 1812, da Storfyrstedømmet Finland ble dannet innen Det russiske keiserdømmet, innlemmet Alexander I av Russland Kexholm i Viborgs län i Finland. Byens vekst ble styrket av byggingen av jernbanen St. Petersburg–Hiitola i 1917 og etablering av to store sagbruk og en stor Ab Waldhof Oy tremassefabrikk i 1929. Kexholm by og landkommune hadde  innbyggere i 1939.

Etter andre verdenskrig ble hele den karelske befolkningen, også i Kexholm, evakuert til Finland. I 1948 ble byen omdøpt til Priozersk. Nye Priozersk ble befolket med en helt ny befolkning (hovedsakelig russere, belarusere og ukrainere) fra Sovjetunionen, som fortsatt utgjør flertallet av den lokale befolkningen.

De ødelagte befestningene og tårnene på den gamle festningen ligger langs bredden av Vuoksen. Byen er populær som et utfluktssted blant folk fra St. Petersburg, og mange av dem har en datsja i nærheten. 

 Referanser 

Eksterne lenker

 Fotos fra byen
 Detaljert info om festningen
 Bilder fra den finske tiden, før 1939 
 Kart over Kexholm by
 Kart over Kexholm landkommune

Kategori:Byer i Leningrad oblast
Kategori:Bosetninger etablert på 1100-tallet
Kategori:Karelen